জিতেই চলেছে লিভারপুল, পয়েন্ট নষ্ট আর্সেনালের

ওয়েব ডেস্ক: সময় যত এগোচ্ছে, লিভারপুলের প্রিমিয়ার লিগ (Premier League) জয় ততই নিশ্চিত হয়ে উঠছে। মহম্মদ সালাহরা (Mohammad Salah) পরের পর ম্যাচ তো জিতছেনই, সেই সঙ্গে ট্রফি জেতার দৌড়ে তাদের যারা বেগ দিতে পারত, সেই আর্সেনাল (Arsenal) পয়েন্ট নষ্ট করে চলেছে। বুধবার রাতে (ভারতীয় সময়ে বৃহস্পতিবার) নিউকাসলকে ২-০ হারাল আর্নে স্লটের লিভারপুল, নটিংহ্যাম ফরেস্টের বিরুদ্ধে গোলশূন্য ড্র করল আর্সেনাল।

২৮ ম্যাচে লিভারপুলের (Liverpool FC) পয়েন্ট হল ৬৭। এক ম্যাচ কম খেলে ৫৪ পয়েন্টেই দাঁড়িয়ে রইল মিকেল আর্তেতার আর্সেনাল। এদিন লিভারপুলের হয়ে গোল করলেন ডমিনিক সোবোস্লাই এবং অ্যালেক্সিস ম্যাক অ্যালিস্টার। গোল না পেলেও আরও একটা অনবদ্য পারফরম্যান্স দিলেন সালাহ যাঁর নাম পরবর্তী ব্যালন ডো’র-এর জন্য এখন থেকেই আলোচনায়।

আরও পড়ুন: অঘটন! আফগানদের কাছে হেরে বিদায় নিল ইংল্যান্ড

এদিন জয় পেল ম্যাঞ্চেস্টার শহরের দুই ক্লাব। টটেনহ্যামকে তাদের ঘরের মাঠে ১-০ হারাল ম্যান সিটি। চোট থেকে ফিরেই গোল করলেন এর্লিং হালান্ড (Erling Haaland)। ২৭ ম্যাচে ৪৭ পয়েন্ট নিয়ে চার নম্বরে রইল পেপ গুয়ার্দিওলার দল। নটিংহ্যাম ফরেস্ট ঠিক এক পয়েন্ট এগিয়ে তিন নম্বর স্থানে। আবার সিটির থেকে এক পয়েন্ট পিছনে থেকে পঞ্চম স্থানে চেলসি।

এদিন সবথেকে নাটকীয় জয় পেল ম্যান ইউ। ১০ জনে খেলেও হারের গ্রাস থেকে জয় ছিনিয়ে নিল রুবেন অ্যামোরিমের ছেলেরা। ইউনাইটেডের বিরুদ্ধে মাত্র ৪ মিনিটে এগিয়ে যায় ইপসউইচ টাউন। তাদেরই অধিনায়কের আত্মঘাতী গোলে সময়া ফেরে ২২ মিনিটে। চার মিনিট পর ম্যান ইউকে এগিয়ে দেন ম্যাথায়াস ডি লিখট। কিন্তু ৪৩ মিনিটে বিশ্রী ট্যাকল করে লাল কার্ড দেখেন প্যাট্রিক ডোরগু। আর তার দু মিনিট পরেই সমতা ফেরায় ইপসউইচ। তবে দ্বিতীয়ার্ধ শুরুর দুই মিনিট পর কর্নার থেকে জয়সূচক গোল করেন হ্যারি ম্যাগুয়ার।